NARIADENIE RADY (EHS) č. 2095/87
z 13. júla 1987,
ktorým sa mení a dopĺňa nariadenie (EHS) č. 1883/78 o všeobecných pravidlách financovania pomoci zo strany záručnej sekcie Európskeho poľnohospodárskeho usmerňovacieho a záručného fondu
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 729/70 z 21. apríla 1970 o financovaní Spoločnej poľnohospodárskej politiky1, ktoré bolo naposledy zmenené nariadením (EHS) č. 3769/852, a najmä na jej článok 3 ods. 2,
so zreteľom na návrh Komisie,
keďže zoznam opatrení, ktoré zodpovedajú pojmu intervencia zameraná na stabilizáciu poľnohospodárskych trhov v zmysle článku 3 ods. 1 nariadenia Rady (EHS) č. 729/70, je v prílohe k nariadeniu (EHS) č. 1883/783, ktoré bolo naposledy zmenené a doplnené nariadením (EHS) č. 801/874; keďže Rada túto prílohu pravidelne aktualizovala;
keďže so zreteľom na mnohé zmeny opatrení určených na stabilizáciu trhov, ktoré prijala Rada alebo Komisia, a na nevyhnutnosť častejších aktualizácií zoznamu, ktorý zahrnuje všetky takéto opatrenia, a vzhľadom na jeho deklaratórny charakter je potrebné stanoviť, že v budúcnosti sa tento zoznam bude zostavovať a aktualizovať zjednodušeným postupom, aby uvedené opatrenia ostali v súlade s predpismi v rámci spoločnej organizácie poľnohospodárskych trhov,
PRIJALA TOTO NARIADENIE:
Článok 1
Článok 1 nariadenia (EHS) č. 1883/78 sa nahrádza takto:
"Článok 1
Zoznam opatrení zodpovedajúcich pojmu intervencia zameraná na stabilizáciu poľnohospodárskych trhov v zmysle článku 3 ods. 1 nariadenia Rady (EHS) č. 729/70 zostaví Komisia postupom podľa článku 13 uvedeného nariadenia a uverejní ho v Úradnom vestníku Európskych spoločenstiev, v sérii L."
Článok 2
Toto nariadenie nadobudne účinnosť tretí deň po jeho uverejnení v Úradnom vestníku Európskych spoločenstiev.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 13. júla 1987